Diari Oficial de la Generalitat Valenciana


Sumari del DOGV 5775, del 02-06-2008 (2008/6690)

RESOLUCIÓ de 20 de maig de 2008, de la Direcció General d'Administració Autonòmica, per la qual es convoca el curs sobre la condició de policia judicial, dirigit al col·lectiu d'agents mediambientals, dins del Pla interadministratiu, a realitzar, conjuntament, entre la Generalitat Valenciana i la Generalitat de Catalunya.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5775

Data del DOGV
:   02-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6690


Data del document
:   20-05-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * ecologia
    * vigilància del medi ambient
    * formació en el lloc de treball
    * reciclatge professional
    * personal de serveis
    * concurs administratiu

RESOLUCIÓ de 20 de maig de 2008, de la Direcció General d'Administració Autonòmica, per la qual es convoca el curs sobre la condició de policia judicial, dirigit al col·lectiu d'agents mediambientals, dins del Pla interadministratiu, a realitzar, conjuntament, entre la Generalitat Valenciana i la Generalitat de Catalunya. [2008/6690]
Per la present resolució, la Direcció General d'Administració Autonòmica convoca la realització del curs dirigit al col·lectiu d'agents mediambientals de la conselleria de Medi Ambient, Aigua, Urbanisme i Habitatge, relatiu a la seua condició de policia judicial, dins del Pla Interadministratiu, convocat per Resolució de 18 de febrer de 2008, de l'Institut Nacional d'Administració Públiques, per la qual es convoquen ajudes, en l'exercici 2008, per a plans de formació interadministrativa en el marc del IV Acord de Formació Contínua en les Administracions Públiques.
La finalitat d'aquest curs és la de proporcionar als agents mediambientals un coneixement específic de les funcions de policia judicial, que els atribueix la Llei 43/2003, de 21 de novembre de Monts, modificada per la Llei 10/2006, de 28 d'abril, en l'article 6.q) i l'apartat 6é, de l'article 283, de la Llei d'Enjudiciament Criminal.
La importància de plantejar un Pla Interadministratiu de Formació en aquesta matèria, entre diverses comunitats autònomes, radica en què és una necessitat comuna, per tractar-se d'una funció que han d'assumir els agents de les 17 comunitats autònomes I, per tant, pot assegurar un nivell de formació més o menys homogeni en totes les comunitats. Per aquest motiu, el curs es realitza conjuntament amb Catalunya, limítrof amb la Comunitat Valenciana.
Per això, en virtut de les competències atribuïdes a aquesta Direcció General en matèria de formació, es convoca el curs sobre la condició de policia judicial, dirigit als agents mediambientals de la Comunitat Valenciana i agents rurals de Catalunya. La realització del curs se subjectarà a les bases següents:
Bases
1. Normes generals:
1.1 El curs serà presencial i constarà de 45 hores lectives, repartides entre 30 hores teòriques i 15 hores pràctiques. Es realitzaran 22 hores a Catalunya i 23 a València.
1.2 El nombre total de places convocades serà de 40; 20 d'elles correspondran a agents mediambientals de la Comunitat Valenciana i les altres 20 a agents rurals de Catalunya.
La distribució de les places a la Comunitat Valenciana serà: Castelló 5; València, 9, i Alacant, 6.
2. Destinataris
2.1.El curs va dirigit a agents mediambientals de la conselleria de Medi Ambient, Aigua, Urbanisme i Habitatge de la Comunitat Valenciana i als agents rurals de Catalunya
3. Sol·licituds:
3.1. La sol·licitud per a prendre part en el curs s'ajustarà al model oficial, que figura en l'annex I.
3.2. Les sol·licituds dels agents mediambientals de la Comunitat Valenciana, es presentaran dirigides a l'Institut Valencià d'Administració Pública, carrer Cronista Carreres número 11-4t pis o en la forma que estableix l'article 38, de la Llei 30/1992, de 26 de novembre, de Règim Jurídic i Administracions Públiques i del Procediment Administratiu Comú.
3.3.El termini de presentació de sol·licituds serà de 10 dies hàbils, comptadors a partir de l'endemà de la publicació de la present Resolució en el Diari Oficial de la Comunitat Valenciana.
3.4. Es podrà obtindre informació sobre el Curs en la Web http://www.cjap.gva.es/ivap i en el telèfon 083042972.
4. Procés de Selecció
Caldrà ajustar-se als següents criteris per orde de prioritat:
4.1. Els criteris de selecció es realitzaran atenent al nombre d'agents de cada província.
4.2. Els criteris a aplicar per a la selecció dels participants seran els següents:
S'atorgarà preferència a les peticions d'aquells sol·licitants que no hagen realitzat un curs de semblants característiques, en els anys 2005, 2006 i 2007.
Així mateix, s'atorgarà preferència als qui no hagen realitzat cursos de formació convocats per l'IVAP, en els anys 2005, 2006 i 2007.
Tindran, així mateix, preferència durant un any, els qui s'hagen incorporat al servei actiu procedent del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat (article 60.1 de la Llei Orgànica 3/2007, de 22 de març, per a la Igualtat efectiva de Dones i Hòmens.
S'haurà d'equilibrar percentualment a la plantilla real la participació d'hòmens i dones en l'assistència a cursos de formació, de conformitat amb el que disposa l'article 44 de la Llei de la Generalitat Valenciana 9/2003, de 2 d'abril, per a la Igualtat de Dones i Hòmens.
En cas d'empat entre sol·licitants, en aplicació dels anteriors criteris, caldrà ajustar-se al rigorós orde d'entrada de les sol·licituds (dia/hora. En el cas que no puga dilucidar-se l'orde de presentació entre algunes sol·licituds presentades el mateix dia, per no figurar l'hora del registre d'entrada, es decidirà la preferència per sorteig.
En la selecció haurà de tindre's en compte, d'una banda, la reserva de places per a persones amb discapacitat, establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat i, d'altra banda, la reserva de places prevista en l'article 60.2, de la Llei Orgànica 3/2007, de 22 de març, per a les empleades públiques, que reunisquen els requisits.
5. Programa, calendari i horaris del Curs
5.1. El temari del curs versarà sobre les matèries recollides en l'annex I de la present Resolució.
5.2. Les dates, horari i lloc d'impartició són les que es relacionen en l'annex II de la present Resolució.
6. Règim del Curs
6.1. Als assistents se'ls expedirà per l'IVAP i per l'òrgan competent de la Generalitat de Catalunya, certificat d'aprofitament, sempre que s'acredite l'assistència en un 85%, com a mínim, de la durada total del Curs; així com, si fa al cas, haver realitzat les tasques obligatòries fixades en el programa o encomanades pel professor.
L'assistència inferior al percentatge assenyalat exclou de l'expedició de qualsevulla certificat.
6.2. Cada administració autonòmica es farà càrrec del seguiment i les despeses ocasionades pels seus alumnes, quan es desplacen a l'altra comunitat.
6.3. Els organismes convocants estan facultats per a modificar la data de realització del Curs, si existiren problemes organitzatius, o tècnics, que impediren la seua realització en el calendari previst.
7. Recursos
La present Resolució podrà ser impugnada per les persones interessades mitjançant la interposició de recurs contenciós administratiu en el termini de dos mesos, comptadors des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 14.2 i 46 de la Llei 29/1998, Reguladora de la Jurisdicció Contenciosa Administrativa. No obstant això, de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, podrà interposar-se potestativament recurs de reposició davant del mateix òrgan que l'ha dictada, en el termini d'un mes, comptador des de l'endemà de la publicació de la present Resolució. Tot això sense perjudici que puga exercitar-se qualsevol altre recurs o acció que estime procedent.
València, 20 de maig de 2008.- El director general d'Administració Autonòmica: Pedro Javier García Ribot.
ANNEX I
1. Temari.
I. Generalitats
I.1. La funció dels agents mediambientals com a policia judicial
- Els AMA com a policia judicial genèrica. Marc legal.
- Àmbit competencial: delictes ambientals i possibles delictes connexos.
- Dependència funcional de l'autoritat judicial i fiscal.
I.2. Conceptes fonamentals de dret penal i organització judicial
- La responsabilitat penal.
- La Fiscalia General de l'Estat: estructura, funcions i potestats.
- Els òrgans judicials de la jurisdicció penal: estructura, funcions i potestats.
- Identificació i tractament del presumpte infractor.
- El procés judicial penal: instrucció, judici, vista oral i testimoni dels agents.
II. Investigació i mitjans de prova dels delictes ambientals
II.1. Investigació i mesures cautelars
- Inici de les actuacions i terminis legals de posada en coneixement.
- Mitjans d'investigació. Les garanties constitucionals i legals.
- Entrades i registres.
- Mesures cautelars.
- Precinte d'instal·lacions. Requisits.
II.2. Mitjans de prova
- Atestat policial.
- Inspecció ocular
- Diligències d'informe: text tècnic, informe fotogràfic i informe audiovisual.
- Recollida de mostres i recollida de vestigis.
ANNEX II
Calendari i lloc de celebració
Duració total: 45 hores
- Hores teòriques: 30
- Hores pràctiques: 15
El curs es divideix en dos mòduls:
I. Generalitats.
II. Investigació i mitjans de prova dels delictes ambientals.
Cada mòdul té una durada de 15 hores teòriques, el mòdul I, de 8 hores pràctiques, i el mòdul II, de 7 hores pràctiques.
El mòdul I: Generalitats, serà el que impartisca la conselleria de Medi Ambient, Aigua, Urbanisme i Habitatge, i el mòdul II: Investigació i mitjans de prova dels delictes ambientals, l'impartirà la Generalitat de Catalunya.
Dates, horari i lloc de celebració del mòdul I a celebrar a València
Dates: del 17 al 19 de juny de 2008, en horari de matí i vesprada
Lloc: Centre d'Educació Ambiental de la Comunitat Valenciana, Alqueria dels Frares-Ctra. siderúrgica km 2 (acc.A7, sal.18) 46786 Sagunt
Les dates del Mòdul II, a impartir a Catalunya, no s'han fixat encara, sent, probablement, a partir del mes de setembre.
Horari:
Dimarts, 17.
1ª classe: de 9 a 10
2ª classe de 10 a 11
Descans de mitja hora
3ª classe: d'11.30 a 12.30
4ª classe: de 12.30 a 13.30
5ª classe: de 13.30 a 14.30
Descans menjar
6ª classe: 16.30 a 17.30
7ª classe: 17.30 a 18.30
Total hores: 7 hores teòriques
Dimecres, 18
1ª classe: de 8 a 9
2ª classe de 9 a 10
3ª classe: de 10 a 11
Descans de mitja hora
4ª classe: d'11.30 a 12.30
5ª classe: de 12.30 a 13.30
6ª classe: de 13.30 a 14.30
Descans menjar
7ª classe: 16.30 a 17.30
8ª classe: 17.30 a 18.30
Total hores: 8 hores teòriques
Dijous, 19
De 8 a 14.30 (6 hores)
De 16.30 a 18.30 (2 hores)
Total: 8 hores pràctiques